b'\n_START_ARTICLE_\nMiso sriuba\n_START_PARAGRAPH_\nMiso sriuba (jap. \xe5\x91\xb3\xe5\x99\x8c\xe6\xb1\x81 arba \xe3\x81\xbf\xe3\x81\x9d\xe6\xb1\x81\xc2\xa0= misoshiru) yra tradicin\xc4\x97 japoni\xc5\xa1ka sriuba, gaminama i\xc5\xa1 sultinio (dashi) ir fermentuotos soj\xc5\xb3 pupeli\xc5\xb3 pastos miso. Priklausomai nuo met\xc5\xb3 laiko arba regiono ypatum\xc5\xb3, taip pat ir asmeninio skonio, \xc4\xaf j\xc4\x85 papildomai dedami tofu gabaliukai, dar\xc5\xbeov\xc4\x97s, j\xc5\xabr\xc5\xbeol\xc4\x97s, grybai ir kita. Miso sriuba b\xc5\xabna s\xc5\xabroka, ry\xc5\xa1kiausi\xc4\x85 skon\xc4\xaf jai suteikia miso pasta, o papildomus - likusios sud\xc4\x97tin\xc4\x97s dalys._NEWLINE_Sultinys sriubai gaminamas verdant rudadumblius konbu, kartu su specialiai paruo\xc5\xa1tu tunu, sardin\xc4\x97mis arba grybais. Kieti ingredientai parenkami pagal japoni\xc5\xa1kus papro\xc4\x8dius, siekiant atspind\xc4\x97ti met\xc5\xb3 laikus, suteikti spalvingumo, \xc4\xafvairesn\xc4\x97s tekst\xc5\xabros ir skoni\xc5\xb3. I\xc5\xa1 dar\xc5\xbeovi\xc5\xb3 da\xc5\xbenai naudojami \xc5\xa1vie\xc5\xbei lapiniai svog\xc5\xabnai, bulv\xc4\x97s, japoniniai ridikai. Kartais \xc4\xafdedama kreve\xc4\x8di\xc5\xb3, \xc5\xbeuvies gabaliuk\xc5\xb3. Jeigu sriuba patiekiama su kiauliena, ji vadinama tond\xc5\xbeiru (kiaul\xc4\x97s sriuba)._NEWLINE_Miso sriuba yra vienas i\xc5\xa1 populiariausi\xc5\xb3 valgi\xc5\xb3 Japonijoje, ypa\xc4\x8d pusry\xc4\x8di\xc5\xb3 metu. Da\xc5\xbenai valgoma su ry\xc5\xbeiais. Parduotuv\xc4\x97se taip pat galima nusipirkti greitai paruo\xc5\xa1iamos miso sriubos pakeliuose.'